**GLAVNI GRAD PODGORICA**

***JU Dnevni centar za djecu i omladinu sa smetnjama***

 ***i teškoćama u razvoju - Podgorica***

**PROGRAM RADA**

**za 2023. godinu**

**Podgorica, novembar 2022. godine**

**UVOD**

Osnov za podnošenje godišnjeg Programa rada sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13,01/15,42/15,47/15, 56/16 i 66/16, 01/17, 31/17, 42/17, 50/17, 59/21 i 145/21), kojim je propisana obaveza javnih ustanova da donose Program rada za tekuću godinu.

Program rada JU Dnevni centar za 2023. godinu urađen je u skladu sa Uputstvom o izradi godišnjeg programa rada i izvještaja o radu br.01-018/22-7314 od 28.07.2022.godine koje je donio Gradonačelnik Glavnog grada Podgorica. Realizacija programskih aktivnosti za 2023. godinu bazirana je na osmišljenom konceptu rada prilagođenom potrebama i interesima korisnika.

**Prema Uputstvu Program rada sadrži:**

1. **osnovne podatke;**
2. **kapacitete vršioca javnih usluga;**
3. **ciljeve;**
4. **osnove za izradu Programa;**
5. **planirani fizički obim aktivnosti;**
6. **finansijski plan;**
7. **politiku zarada i zapošljavanja;**
8. **zaduženost;**
9. **planirana finansijska sredstva za nabavke dobara/ radova/ usluga;**
10. **politika cijena.**

**I - OSNOVNI PODACI**

JU Dnevni centar za djecu i omladinu sa smetnjama i teškoćama u razvoju-Podgorica (u daljem tekstu JU Dnevni centar) je javna ustanova čiji je osnivač Glavni grad. JU Dnevni centar nalazi se u adaptiranom objektu sa prilagođenim i uređenim dvorištem na adresi “Dositeja Obradovića” br. 12 u naselju Stari aerodrom. Osnovana je 14.aprila 2015. godine od strane Skupštine Glavnog grada donošenjem Odluke o osnivanju JU Dnevni centar za djecu i omladinu sa smetnjama i teškoćama u razvoju- Podgorica br. 02-030//15-511.

JU Dnevni centar je upisana u Registar poreskih obaveznika 28.08.2015. godine i PIB JU Dnevni centar je 03061086. Kako je to definisano Zakonom o socijalnoj i dječjoj zaštiti (“Službeni list CG”, br. 27/13, 01/15,42/15,47/15,56/16 i 66/16, 01/17, 31/17, 42/17, 50/17) JU Dnevni centar je ustanova koja vrši djelatnost iz oblasti usluga socijalne i dječje zaštite - podrška za život u zajednici, **na teritoriji Glavnog grada Podgorica**.

Programom rada utvrđuju se aktivnosti i zadaci JU Dnevni centar, u skladu sa Odlukom o osnivanju JU Dnevni centar ("Sl. list Crne Gore - opštinski propisi", br. 13/15, 53/17 ), Statutom JU Dnevni centar, ("Sl. list Crne Gore - opštinski propisi", br. 27/15, 53/17), a koji su usmjereni u pravcu stvaranja uslova za optimalan razvoj vještina i zadovoljavanje potreba za korisnike usluga i njihove porodice.

**II KAPACITETI VRŠIOCA JAVNIH USLUGA**

***Broj i kvalifikaciona struktura zaposlenih***

|  |  |  |  |  |  |  |
| --- | --- | --- | --- | --- | --- | --- |
| ***kvalifikacija*** | ***direktor*** | ***pravnik*** | ***stručni radnici*** | ***stručni saradnici*** | ***saradnici*** | ***ukupno*** |
| ***VSS*** | **1** | **1** | **4** | **1** |  | **7** |
| ***SSS*** |  |  |  |  | **4** | **4** |

Program rada JU Dnevni centar u 2023. godini, realizovaće kadar koji je predviđen Pravilnikom o unutrašnjoj organizaciji i sistematizaciji radnih mjesta. Struktura zaposlenih u JU Dnevni centar pored direktora i pravnika obuhvata sljedeća mjesta: četiri stručna radnika (defektolog, psiholog, radni terapeut, vaspitač), jedan stručni saradnik (fizioterapeut) i saradnici (dvije njegovateljice, medicinski tehničar i vozač-asistent). Broj i struktura zaposlenih zavisi od broja korisnika i potreba JU Dnevni centar shodno standardima koji važe za ovu oblast.

Imovina JU Dnevni centar je imovina Osnivača. Nepokretnu imovinu čine kat. parcele br. 2090/178 KO Podgorica III i objekat izgrađen na njoj ukupne bruto površine 432,54 m². Pokretnu imovinu čine oprema i druga sredstva neophodna za rad JU Dnevni centar. JU Dnevni centar je Osnivačkim aktom utvrđeno pravo korišćenja pomenute imovine. Objekat ima priključak na električnu, vodovodnu, kanalizacionu i telefonsku mrežu, ima obezbijeđeno grijanje i provjetravanje i ima podove od neklizajućeg materijala. Zgrada ima prizemlje i dva sprata i uz sve savremene standarde prilagođena je i opremljena tako da odgovara specifičnim potrebama i sposobnostima korisnika u skladu sa svrhom usluge. Prostorije koje se nalaze u prizemlju objekta su: kuhinja sa trpezarijom, prostorija za roditelje, soba za individualni rad i dva kupatila. Na prvom spratu se nalaze: sala za edukativni rad, dnevni boravak, sala za fizioterapiju, prostorije psihologa i defektologa i dva kupatila, dok su na drugom spratu prostorije za direktora i pravnika, dnevni boravak, sala za radnu okupaciju, kuhinja, soba za senzornu integraciju i kupatilo. Ustanova ima lift koji omogućava nesmetano kretanje korisnika do prostorija za rad. JU Dnevni centar ima kombi vozilo koje služi za prevoz korisnika.

**III - CILJEVI**

*Opšti cilj*: Unapređenje kvaliteta života korisnika i njihovih porodica kao i osnaživanje korisnika za samostalan i produktivan život.

 Kao *specifični ciljevi* djelatnosti Dnevnog centra izdvajaju se:

* podsticaj razvoja novih znanja i vještina (komunikacijskih, socijalnih, životnih vještina, kao i vještina za prepoznavanje i rešavanje problema i sl.),
* ohrabrivanje učešća korisnika u aktivnostima u zajednici,
* podrška u socijalnoj inkluziji,
* podsticanje što veće samostalnosti u svakodnevnim aktivnostima u skladu sa snagama i potrebama korisnika.

JU Dnevni centar za djecu i omladinu sa smetnjama i teškoćama u razvoju će pružati usluge korisnicima koji su po osnovu

rješenja nadležnog organa dobili pravo na cjelodnevni i poludnevni boravak.

 **IV - OSNOVE ZA IZRADU PROGRAMA**

Programom rada JU Dnevni centar nastavlja se kontinuirano popunjavanje kapaciteta, unapređivanje kvaliteta servisa pružanja podrške djeci i omladini sa smetnjama u razvoju na nivou lokalne zajednice kroz osmišljene programske aktivnosti, uvođenje novih oblika radno-okupacionih aktivnosti, promociju inkluzije osoba sa invaliditetom u društvenu sredinu, kao i realizaciju edukacija namijenjenih ovladavanju savremenim metodama rada sa djecom i omladinom sa smetnjama u razvoju, a sve u najboljem interesu korisnika.

Usluge koje će kontinuirano biti pružane tokom 2023. godine su :

• dnevni boravak (redovni cjelodnevni, povremeni cjelodnevni, poludnevni)

* individualni i grupni rad sa djecom i omladinom na osnovu individualnog programa rada,
* fizičke aktivnosti i fizikalna terapija,
* uslugu prevoza korisnika,
* ishranu (dva obroka i užina),
* njegu i održavanje lične higijene,
* saradnju sa roditeljima, savjetodavni rad i edukacije za roditelje
* dodatna stručna pomoć djeci sa smetnjama u razvoju koja pohađaju vaspitno-obrazovne ustanove
* rekreativne i dodatne aktivnosti i usluge u skladu sa Statutom i zakonom.

Osim tradicionalno kvalitetnih i zanimljivih radno-okupacionih, kreativnih i muzičkih radionica, dominantno će se sprovoditi novi oblici grupnog i individualnog rada, a posebno u oblasti psiho-motorne reedukacije, fizioterapije, kao i potpomognute komunikacije i upotrebe asistivne tehnologije u edukativne i zabavne svrhe.

**V - PLANIRANI FIZIČKI OBIM AKTIVGNOSTI**

Individualni i grupni tretmani se sprovode od strane multidisciplinarnog tima, stručnih radnika, koji čine defektolog, radno-okupacioni terapeut, psiholog i vaspitač, stručnog saradnika ifizioterapeuta i saradnika - njegovateljica, medicinskog tehničara i vozača .

Grupni rad će se svakodnevno sprovoditi sa korisnicima u formi radionica, interaktivnih priča i učenja kroz igru, zavisno od afiniteta i uzrasta korisnika i to iz niza oblasti kao što su: briga o sebi, poznavanje uže i šire sredine, socijalizacija, likovno i muzičko vaspitanje, razvoj govora i jezika, fizičko vaspitanje, relaksacija i rekreacija.

**Tretmani na kojim se zasniva rad sa korisnicima JU Dnevni centar su :**

* **individualni**
* **grupni i**
* **individualizovani.**

|  |  |  |  |  |
| --- | --- | --- | --- | --- |
| Usluge koje korisnicima pruža dnevni centar | Broj individualnih tretmana po korisniku | Broj grupnih radionica u kojima korisnik učestvuje | Broj individualizovanih tretmana u grupi po korisniku | Trajanje tretmana/radionice po korisnikuizraženo u satima |
| **Vremenski okvir** | **nedeljno** | **mjesečno** | **godišnje** | **nedeljno** | **mjesečno** | **godišnje** | **nedeljno** | **mjesečno** | **godišnje** | **nedeljno** | **mjesečno** | **godišnje** |
| Podrška razvoju socijalne inkluzije | 1 | 4 | 48 | 2 | 8 | 96 | 1 | 4 | 48 | 1,5h | 6h | 72h |
| Rad, okupacija, edukacija | / | / | / | 2 | 8 | 96 | 1 | 4 | 48 | 1,5h | 6h | 72h |
| Socijalne vještine | 1 | 4 | 48 | 2 | 8 | 96 | 1 | 4 | 48 | 1,5h | 6h | 72h |
| Kognitivne sposobnosti i motoričke vještine | 5 | 20 | 200 | 3 | 12 | 120 | 4 | 16 | 160 | 1h | 4h | 48h |
| Podrška porodici | 1 | 4 | 48 | / | 1 | 12 | / | 1 | 12 | / | 0,5h | 6h |
| Životne vještine | 5 | 20 | 100 | 2 | 8 | 80 | 2 | 8 | 80 | 1h | 4h | 48h |

***Podrška u socijalnoj inkluziji***

Dnevni centar će i tokom 2023. godine nastaviti promociju jednakih prava i mogućnosti djece i omladine sa smetnjama u razvoju, njihovu socijalizaciju, društvenu integraciju, kao i socijalnu inkluziju u društvenu sredinu. U cilju što bolje socijalizacije i integracije korisnika u život lokalne zajednice, kao i njihovog aktivnog ukljućivanja i učešća u društvenim djelatnostima realizuju se brojne aktivosti: izleti, priredbe, zajedničke radionice sa osnovnim školama i nevladinim organizacijama, učešće u sportskim aktivnostima poput fudbalskih turnira i takmičenja u atletici, boravak u dječijim odmaralištima i sl. Na ovaj način doprinosi se uključivanju djece i omladine u lokalnu zajednicu, razvoj njihovih kapaciteta i postizanje većeg stepena samostalnosti. Osim prioritetnih oblasti rada, korisnici tokom boravka u Dnevnom centru na kvalitetan način provode i slobodno vrijeme, učestvuju u rekreativnim i relaksirajućim aktivnostima, socijalizuju se, provode vrijeme sa vršnjacima, u prijateljskoj atmosferi zajednički proslavljaju rođendane.

***Rad, okupacija i edukacija***

Osim neposrednih benefita kao što su: sticanje novih znanja i vještina, unapređenje motorike, adekvatno usmjeravanje i održavanje pažnje, kao i razvijanje radnih navika, radno-okupacione radionice podrazumijevaju i stvaralački, kreativan rad korisnika, pa itekako utiču na zadovoljstvo, samopouzdanje i uviđanje svrhe u svakodnevnom životu, slobodnom vremenu, domaćinstvu, društvu. Za naredni period je planirano više edukativnih radionica, pa će se u vremenskim intervalima od 6 mjeseci smjenjivati setovi radionica sa različitim temama:

* kulinarske radionice,
* orjentacija u prostoru,
* likovne radionice,
* muzičko-plesnih radionica
* sportskih aktivnosti
* kreativnih radionica.

***Socijalne vještine***

Bez usvajanja opšteprihvaćenih obrazaca ponašanja i usmjeravanja korisnika u pravcu adekvatnog ostvarivanja odnosa sa vršnjacima, grupama iz neposrednog društvenog okruženja ili pak nepoznatim osobama (upoznavanje), rad na unapređenju opšteg kvaliteta života korisnika bi bio nepotpun. Kao društvena bića svi ljudi imaju potrebu za pripadnošću i za ostvarivanjem socijalne relacije sa drugima, pa je od velikog značaja da našim korisnicima pružimo optimalan trening socijalnih vještina, te da im damo na raspolaganje sredstva (znanja i vještine) ostvarivanja i održavanja takvih kontakata. Osim toga veliki značaj se pridaje socijalno-emocionalnom sazrijevanju, razumijevanju i interpretaciji emocija kod sebe i drugih, kao i usvajanju socijalnih pravila kako bi se prevazišlo problematično ponašanje, a ustalili opšteprihvaćeni obrasci ponašanja.

***Kognitivne sposobnosti i motoričke vještine***

Još jedna od prioritetnih oblasti rada kod većine naših korisnika koja obuhvata niz aktivnosti, od pružanja podrške u govorno-jezičkom razvoju i komunikacijskim vještinama, preko razvoja vještina zaključivanja, uviđanja, prepoznavanja i rešavanja problema, pa sve do senzorne stimulacije i podrške u razvoju grube, fine i grafo-motorike. Korisnici koji nemaju razvijenu verbalnu komunikaciju imaće prilike da unaprijede komunikacijske vještine i kognitivne sposobnosti pomoću asistivne tehnologije uz podršku defektologa, kroz niz sistematizovanih tretmana unaprijed planiranih na osnovu stručne procjene snaga i potreba korisnika, kao i primjenom Marte meo metode rada sa korisnicima. Tako se radi na omogućavanju izražavanja potreba, želja i mišljenja kod korisnika koji imaju najviše poteškoća da se izraze na način na koji ih drugi mogu lako razumjeti.

 ***Podrška porodici***

Savjetovalište za roditelje djece i omladine sa razvojnim teškoćama imaju za cilj obezbjedjivanje usluge obučenih profesionalaca. Usluge profesionalaca različitih profila omogućavaju roditeljima da ih stručnjaci saslušaju, da razumiju njihove zabrinutosti, kao i da im daju osnovne vidove podrške ( informativnu i emocionalnu ). Savjetodavni rad će uključivati individualni rad sa roditeljima, kao i organizovanje grupnih radionica podrške roditeljima. Ono što se postavlja kao cilj savjetodavno-terapijskog rada jeste jačanje porodičnih resursa i povećanje kompetencija roditelja. Ova usluga predstavlja inovativni servis kojim želimo da dopremo do što većeg broja roditelja djece i mladih sa smetnjama i teškoćama u razvoju i predstavalja kontinuiranu podršku roditeljima u njihovim svakodnevnih aktivnostima**.** Roditelji kao aktivni učesnici u radu Dnevnog centra će u narednom periodu u još većoj mjeri biti obuhvaćeni našom uslugom kroz organizovanje interaktivnih psiholoških radionica podrške roditeljima. Radionice će se odvijati po unaprijed određenom programu u manjim grupama. Glavne teme radionica su osnaživanje roditelja, prihvatanje i rad na emocijama, razvijanje konstruktivnih načina nošenja sa stresom.

Kontinuirana saradnja stručnih radnika i stručnih saradnika sa roditeljima/starateljima je neophodna za unapređenje kvaliteta života korisnika, a istovremeno doprinosi unapređivanju profesionalnih kapaciteta zaposlenih i razvoju roditeljske/starateljske uloge**.**

U ovim nastojanjima će saradnja sa voditeljem slučaja iz nadležnog Centra za socijalni rad biti frekventnija pa će se učvrstiti relacija CSR-Dnevni centar-porodica što je osnov sveobuhvatne podrške prilikom implementacije usluge Dnevnog boravka.

 ***Životne vještine***

Bazirana na pružanju podrške u razvoju vještina i znanja potrebnih za život u zajednici, ova oblast obuhvata široku lepezu aktivnosti koje se svakodnevno sprovode sa korisnicima od ulaska u Dnevni centar pa sve do polaska kući i to, kako spontano, tako i kroz simulaciju, demonstraciju, ponavljanje i sl. Razvoj i održavanje životnih vještina se nameće kao jedna od prioritetnih oblasti u radu sa svim našim korisnicima pri čemu ujedno predstavlja i temelj za što veće osamostaljivanje djece i omladine sa smetnjama u razvoju u svakodnevnom životu.

Kvalitet usluga koje pružamo našim korisnicima kontinuirano unapređujemo implementacijom novih i prilagođenih programskih aktivnosti, uvođenjem novih oblika radno-okupacionih aktivnosti, kroz promociju inkluzije osoba sa invaliditetom u društvenu sredinu, kao i edukaciju tj. stručno usavršavanje zaposlenih, a sve u najboljem interesu korisnika. Prilikom pružanja usluge podrazumijeva se konstantna podrška svakom korisniku sa ciljem dostizanja optimalnog nivoa individualne samostalnosti za život u zajednici. Zaposleni u Dnevnom centru organizovano će raditi na pružanju usluga djeci i omladini sa smetnjama u razvoju kroz: dnevni boravak za djecu i omladinu sa smetnjama u razvoju, osmočasovnu njegu, psiho-socijalnu i medicinsku rehabilitaciju, individualni i grupni rad sa djecom na osnovu individualnih programa rada, vaspitno-obrazovni rad u kojem se stiču vještine neophodne za svakodnevni život, socijalizaciju, besplatan prevoz, ishranu, održavanje njege i lične higijene, savjetodavni rad i edukacija za roditelje, dodatnu stručnu pomoć djeci sa smetnjama u razvoju koja pohađaju vaspitno-obrazovne ustanove i slobodne i dodatne aktivnosti u skladu sa Statutom JU Dnevni centar.

Teme grupnog rada koje se planiraju unaprijed na nedeljnom i mjesečnom nivou će se za 2023. godinu dodatno prilagoditi potrebama korisnika i sistematizovati u cjeline koje se smjenjuju na polugodišnjem odnosno kvartalnom nivou u zavisnosti od grupe u kojoj se implementiraju. Sve aktivnosti planirane ovim dokumentom biće usklađene sa oblastima rada propisanim u Pravilniku o bližim uslovima za pružanje i korišćenje, normativima i minimalnim standardima usluga podrške za život u zajednici. Tokom radne nedelje planirano je sprovođenje po 5 radionica u svakoj grupi korisnika i to iz različitih oblasti rada, a s obzirom na to da se rad organizuje u 3 grupe svakog mjeseca se planira realizacija preko 60 radionica. Osim toga, defektolog, vaspitač i radno-okupacioni terapeut sprovode svakodnevno po 3 individualna tretmana pokrivajući potrebe svakog korisnika, a sve u skladu sa Individualnim planom rada sa korisnikom. Fizioterapeut na osnovu IPR, pregleda fizijatra i svoje procjene kreira za svakog korisnika fizioterapeutski karton, planira individualne tretmane sa korisnicima i sprovodi svakodnevno po 4 tretmana pokrivajući potrebe svih korisnika. Tako je za 2023. godinu planski predviđeno 20 individualnih tretmana nedeljno, pa se na mjesečnom nivou našim korisnicima obezbijeđuje preko 80 tretmana fizioterapeuta i preko 180 tretmana koje realizuju stručni radnici različitih struka (specijalni pedagog, somatoped i socijalni radnik).

Svakog radnog dana u periodu od 8 do 16 časova korisnicima je omogućena potpuna briga i njega, tako da njihovi roditelji mogu obavljati radne i druge obaveze, a samim tim poboljšati svoje materijalno stanje. U radu sa korisnicima se nastavlja sa realizacijom aktivnosti koje su se obavljale i ranijih godina. Kao što je i do sada bila praksa, tako će i tokom 2023. godine, za svakog novog korisnika biti urađena procjena koja se vrši na osnovu neposrednog razgovora sa korisnikom ili zakonskim zastupnikom, licima značajnim za korisnika i analizom dokumentacije. Tom prilikom procjenjuje se: stanje, potrebe, snage i rizici korisnika na osnovu kojih se definišu vrsta, učestalost i stepen podrške koja je korisniku potrebna za svakodnevne aktivnosti. Takođe se vrši procjena mogućnosti uključivanja drugih lica značajnih za pružanje podrške korisniku, a utvrđuje se i stepen potrebne podrške za svakog pojedinca.

Dobijeni podaci se koriste za kreiranje individualnog plana za korisnika (IPR-SK), koji se sačinjava u skladu sa širim planom usluga i mjera uputnog Centra za socijalni rad, kao i na osnovu rezultata procjene, odnosno identifikovanih prioritetnih potreba korisnika, sposobnosti i prepoznatih rizika u odnosu na sadržaj usluge. IPR se sastavlja timskim radom voditelja slučaja iz nadležnog Centra za socijalni rad, roditelja i stručnog tima, a sve u cilju zajedničke sistematizacije oblasti rada i aktivnosti, kao i konkretizacije ciljeva rada sa korisnikom. U sprovođenju plana rada sa korisnicima najvažnija načela su poštovanje snaga, potreba i interesovanja korisnika u skladu sa njihovim uzrastom i afinitetima.

U skladu sa uzrastom, interesovanjima i potrebama za dodatnom stručnom pomoći, korisnici će biti podijeljeni po grupama i sa svakom grupom realizovaće se unaprijed osmišljene aktivnosti iz dnevnog, nedeljnog, mjesečnog i godišnjeg plana rada koje su utvrđeni od strane stručnog tima. Aktivnosti se smjenjuju po ustaljenom dnevnom ritmu dana, individualizovane su, usmjerene na korisnika i sadržajno su korisniku bliske i razvojno podsticajne. Veoma je važno i da svaki korisnik usluge aktivno učestvuje u aktivnostima dnevnog boravka i pri tom koliko je moguće sarađuje i sa drugim članovima grupe. Dnevneaktivnostiu koje su korisnici uključeni smjenjujuse premaunaprijed utvrđenom redosljedu i u određenom prostoru a sve u skladu sa ritmom dana koji je koncipiran na sledeći način:

**RITAM DANA:**

**08:00-09:00** *Dolazak i identifikacija korisnika, serviranje doručka (samozbrinjavanje)*

**09:00-09:30** *Higijena ruku i DORUČAK*

**09:30-10:30** *Njega korisnika, senzorna stimulacija/centri interesovanja/individualni rad*

**10:30-11:00** *Relaksacija uz muziku/individualni rad*

**11:00-11:30** *Socijalizacija/individualni rad*

**11:30-12:00** *Higijena ruku i Užina*

**12:00-13:00** *Radionica/individualni rad*

**13:00-13:30** *Fizičke aktivnosti/individualni rad*

**13:30-14:00** *Higijena ruku i RUČAK*

**14:00-15:00** *Njega korisnika, senzorna stimulacija/centri interesovanja*

**15:00-16:00** *Priprema za odlazak i odlazak kući*

**15:00-16:00** *Konsultacije sa roditeljima*

Dobra saradnja sa porodicama korisnika će biti nastavljena i tokom sljedeće godine. Saradnja sa roditeljima započinje po prijemu korisnika, a nastavlja se u fazi planiranja, sprovođenja i evaluacije usluge. Roditelji su upoznati sa svim aktivnostima u kojima su uključena njihova djeca, individualnim planovima koji se pišu za svakog korisnika, o svim promjenama u ponašanju ili zdravstvenom stanju, odlascima na izlete, učešćima u raznim sadržajima u našoj ustanovi i van nje, njihovom raspoloženju i novonastalim okolnostima u porodici koje mogu značajno uticati na ponašanje korisnika u JU Dnevni centar. Roditelji imaju mogućnost da svakog radnog dana dođu na konsultacije sa stručnim timom Dnevnog centra u periodu od 15 do 16 časova.

JU Dnevni centar će nastaviti saradnju sa nadležnim institucijama, organizacijama i subjektima (vaspitno-obrazovnim ustanovama, resursnim centrima, zdravstvenim ustanovama, kulturnim institucijama, nevladinim organizacijama i drugim subjektima) koji su od značaja za podizanje kvaliteta rada Dnevnog centra, a u cilju zadovoljavanja potreba korisnika i ostvarivanja njihovih prava. Dnevni centar je od ove godine uključen, a nastaviće da realizuje program i u toku 2023.godine koji je usmjeren na unaprijeđenje saradnje i bolje umrežavanja škola i vrtića, resursnih centara i dnevnih centara, kao i uključivanje djece kojima je to potrebno u program dodatne stručne podrške u okviru Dnevnog centra. Dio ovog programa jeste i pružanje tretmana rane intervencije djeci i roditeljima. Za pružanje tretmana rane intervencije u okviru dnevnog centra će biti uključeni i obučeni naši stručni radnici.

Ažuriranjem veb sajta, štampanjem promotivnog materijala i učešćem u različitim aktivnostima medijske promocije, u narednoj godini će se nastaviti sa unaprijeđenjem medijske vidljivosti i transparentnosti rada JU Dnevni centar.

**IV - FINANSIJSKI PLAN**

Prihode JU Dnevni centar za 2023. godinu činiće sredstva Glavnog grada i sredstva Ministarstva rada i socijalnog staranja Vlade Crne Gore namijenjenih za boravak djece i mladih, na osnovu rješenja o korišćenju usluge JU Centra za socijalni rad za Glavni grad – Podgorica, opštinu u okviruGlavnog grada Golubovci iopštinu Tuzi. S obzirom da Budžet Glavnog grada u svom radu koristi trezorsko poslovanje, to se svi prihodi potrošačkih jedinica, a samim tim i JU Dnevni centar, usmjeravaju na žiro račun trezora Glavnog grada.

***Tabela 1. Budžet JU Dnevni centar za 2023. godinu***

| **Ek. klasa** | **Ek. klasa** | **OPIS** | **Budžet 2023.** |
| --- | --- | --- | --- |
| **411** | **Bruto zarade i doprinosi na teret poslodavca** | **139.100,00** |
|  | **4111** | Neto zarade | 107.000,00 |
|  | **4112** | Porez na zarade | 2.900,00 |
|  | **4113** | Doprinosi na teret zaposlenog | 20.000,00 |
|  | **4114** | Doprinosi na teret poslodavca | 8.700,00 |
|  | **4115** | Opštinski prirez | 500,00 |
| **412** | **Ostala lična primanja** | **10.700,00** |
|  | **4123** | Naknada za prevoz | 4.700,00 |
|  | **4127** | Ostale naknade | 6.000,00 |
| **413** | **Rashodi za materijal** | **9.500,00** |
|  | ***4131*** | Administrativni materijal | 4.500,00 |
|  | 41310000001 |  | *Kancelarijski materijal* | *800,00* |
|  | 41310000002 |  | *Sitan inventar* | *500,00* |
|  | 41310000003 |  | *Sredstva higijene* | *1.200,00* |
|  | 41310000004 |  | *Rezervni djelovi za opremu* | *500,00* |
|  | 41310000005 |  | *Radna odjeća i obuća* | *1.000,00* |
|  | 41310000008 |  | *Ostali administrativni materijal* | *500,00* |
|  | **4132** |  | Materijal za zdravstvenu zaštitu | 300,00 |
|  | 41320000002 |  | *Medicinski materijal* | *300,00* |
|  | **4133** | Materijal za posebne namjene | 1.200,00 |
|  | 41330000001 |  | *Publikacije, časopisi, službeni listovi* | *200,00* |
|  | 41330000021 |  | *Ostali materijal za posebne namjene* | *500,00* |
|  | 41330000013 |  | *Didaktički materijal*  | *500,00* |
|  | **4134** | Rashodi za energiju | 3.500,00 |
|  |  |  | *Troškovi električne energije* | *3.500,00* |
| **414** | **Rashodi za usluge** | **9.400,00** |
|  | **4141** | Službena putovanja | 2.000,00 |
|  | **4143** | Komunikacione usluge  | 1.000,00 |
|  | **4148** | Usluge stručnog usavršavanja |  1.500,00 |
|  | 41480000001 | *Usluge stručnog usavršavanja* | *1.500,00* |
|  | **4149** | Ostale usluge | 4.900,00 |
|  | 41490000010 | *Usluge prevođenja, štampanja, umnožavanja i medijske usluge* | *400,00* |
|  | 41490000036 | *Usluge Instituta za javno zdravlje* | *800,00* |
|  | 41490000047 | *Izletničke ture,usluge prevoza,plivanje,jahanje* | *2. 500,00* |
|  | 41490000050 |  *Ostale ugovorene usluge* | *1.200,00* |
| **415** |  | **Rashodi za tekuće održavanje** | **1.000,00** |
|  | **4153** | Tekuće održavanje opreme | 1.000,00 |
|  | 41530000007 | *Ostalo tekuće održavanje opreme* | *1.000,00* |
| **417** |  |  **Renta** | **30.000,00** |
|  | **4171**  | *Zakup objekta* | 30.000,00 |
| **419** |  |  **Ostali izdaci** | **3.800,00** |
|  | **4191** |  | Izdaci po osnovu isplate ugovora o djelu | 2.000,00 |
|  | 41910000001 |  | *Izdaci po osnovu isplate ugovora o djelu* | *2.000,00* |
|  | **4194** | Osiguranje  | 300,00 |
|  | **4196** | Komunalne naknade (voda, kanalizacija, odvoz smeća i održavanje čistoće) | 1.500,00 |
| **431** |  | **Transferi institucijama, pojedincima, nevladinom i javnom sektoru** | **6.000,00** |
|  | **4319** | Ostali transferi institucijama | 6.000,00 |
|  | 43190000006 | *Transferi za troškove kuhinje* | *6.000,00* |
| **Ukupno:** | **209.500, 00** |

|  |  |  |
| --- | --- | --- |
| **441** |  **KAPITALNI IZDACI** | **1.000,00** |
| **4415** | **Izdaci za opremu** | **1.000,00** |
|  |  | *Kancelariski namještaj* | *1.000,00* |

**VII - POLITIKA ZARADA I ZAPOŠLJAVANJA**

Za narednu godinu je predviđeno angažovanje dodatnog osoblja kroz Program Javnih radova koji je i u prethodnom periodu podržao Zavod za zapošljavanje Crne Gore, u cilju što boljeg i kvalitetnijeg pružanja usluga korisnicima JU Dnevni centar. Takođe kao i prethodnih godina prijavili smo se za program stručnog osposobljavanja a imamo i saradnju sa fakultetom kako bi studenti obavljali praksu u JU dnevni centar.

U slučaju proširenja usluge planirano je zaposlenje jednog stručnog radnika u skladu sa podzakonskim aktima kojima se regulišu potrebe postojanja zaposlenih u odnosu na broj korisnika u ustanovama socijalne i dječje zaštite.

Sa ciljem unapređenja kvaliteta usluge, a prepoznavajući značaj kontinuiranog napretka i razvoja u profesionalnom smislu, u toku 2023. godine stručni radnici i saradnici će prisustvovati obukama, konferencijama, seminarima i webinarima. Na izbor pomenutih vidova edukacije primarno će uticati trenutne potrebe korisnika, a zatim i aktuelne oblasti u socijalnoj i dječjoj zaštiti kako bi se moglo raditi na unapređenju položaja naših korisnika koji čine najranjiviju kategoriju stanovništva.

JU Dnevni centar za djecu i omladinu sa smetnjama i teškoćama u razvoju – Podgorica će tokom 2023. godine nastaviti svoju saradnju sa Zavodom za socijalnu i dječju zaštitu Crne Gore, i prisustvovati obukama u organizaciji istog. Obzirom da je jedna od temeljnih funkcija Zavoda organizovanje stručnog usavršavanja stručnih radnika i saradnika, tako će se kontinuirano i sinhronizovano djelovati na polju jačanja profesionalnih kapaciteta i poboljšanju kvaliteta socijalnih usluga i u 2023. godini.

Tokom narednog perioda će se dominantno koristiti metode rada za čiju su primjenu osposobljeni naši stručni radnici. Prvenstveno se misli na upotrebu asistivne tehnologije, koja omogućava licima sa invaliditetom da obavljaju zadatke i aktivnosti koje inače ne bi mogli ili bi ih obavljali sa teškoćama. Takođe, psihološkinja Dnevnog centra je sertifikovani Marte-meo praktičar i svojim znanjem i iskustvom će raditi na podsticanju komunikacije osoba koje imaju izrazite teškoće u ostvarivanju kvalitetnih interakcija sa drugima. U planu je i početak tretmana senzorne integracije, za čije obavljanje je u toku proces sertifikovanja. Zahvaljujući ovom programu obuke efikasno će se pomoći djeci sa senzornim teškoćama, kao i njihovim roditeljima, čime će se direktno uticati na poboljšanje kvaliteta cijele porodice.

 **VIII - ZADUŽENOST**

Javna ustanova nema zaduženja u tekućoj godini i ne planira zaduženja u 2023.godini.

Jasnim i preciznim planiranjem obezbjeđuje se nesmetano fukcionisanje i rad Javne ustanove, kao i sredstva koja su neophodna za potrebe korisnika u okviru sadržaja koje JU Dnevni centar nudi.

**IX - PLANIRANA FINANSIJSKA SREDSTVA ZA NABAVKE DOBARA/RADOVA/USLUGA/**

U saradnji sa Službom za javne nabavke na kraju godine dostavljamo Plan javnih nabavki za 2023.godinu što se tiče usluga koje su potrebne za realizaciju programskih aktivnosti.

Takođe Budžetom za 2023. godinu predviđena su finansijska sredstva stavka renta (417) koja se odnose na aktivnosti za realizaciju pružanja nove usluge (dnevnog boravka za osobe sa invalidietom starijih od 27 godina) u iznosu od 30.000€.

**X - POLITIKA CIJENA**

U toku 2022.godine JU Dnevni centar je usvojila Pravilnik o kriterijumima i mjerilima za utvrđivanje cijene usluga JU Dnevni centar za djecu i omladinu sa smetnjama i teškoćama u razvoju – Podgorica. U toku 2023. godine u planu je formiranje cijene usluge.

 **DIREKTOR**

 Marina Vujović